- Щиб ккелеб гъарин, МахIмуд рогьалил какдаса вуссинегIан, ниж тIаде рахъун, дагьа-макъаб жоги кванан, Муи нухда лъезе хIадурлъулел рукIана: гьелъие хIама кьолозегицин эбелалъ кумекги гьабуна. МахIмудги, дагьа-макъаб жоги хIанчIун, къачIана къватIиве вахъине: Живги вачIинила цадахъ нухрикьуде щвезегIан (киб бугеб бакI эбали!), ХъахIабросулъе щвезе бокьун бугила батагъалде вачIине бокьарав чи ватани, унеб къо баян гьабизе. Ана кIиялго: хIамил чIоло ккун цее-цее Муиги хадув-хадув дир чухъилавги. Дир рекIее лъикI букIинчIо – гьеб къоялдаса хадуб гьев цIакъго саяхълъана, росабалъе сверизе лъугьана, чорхолъа бусурманлъиги тIагIине лъугьана: кучIдул, кучIдул, кучIдул!